“ทอง” เปิดเช้านี้ ลง 100 บาท หลังดอลล์ฯแข็ง รับมาตรการกระตุ้นศก.สหรัฐฯ
ราคา "ทอง" เปิดเช้านี้ ลง 100 บาท หลังดอลล์ฯแข็ง รับมาตรการกระตุ้นเศรษฐกิจสหรัฐฯ
ราคา "ทอง" เปิดเช้านี้ ลง 100 บาท หลังดอลล์ฯแข็ง รับมาตรการกระตุ้นเศรษฐกิจสหรัฐฯ
17 เม.ย. 2563

สมาคมค้าทองคำ รายงานราคาทอง (96.5%) เปิดตลาดเช้านี้ (17 เม.ย.63)​ เมื่อเวลา 09.37 น. ปรับลดลง 100 บาท เมื่อเทียบกับราคาปิดวานนี้
โดยราคาทองคำแท่ง รับซื้อบาทละ 25,900 บาท ขายออกบาทละ 26,100 บาท
ส่วนทองรูปพรรณ รับซื้อบาทละ 25,438.48 ขายออกบาทละ 26,600 บาท
บริษัท วายแอลจี บูลเลี่ยน แอนด์ ฟิวเจอร์ส รายงานบทวิเคราะห์ว่า ราคาทองคำวานนี้ (16 เม.ย.)​ ปิดทรงตัวแทบไม่เปลี่ยนแปลง ในระหว่างวันราคาทองคำจะร่วงลงไปทดสอบระดับต่ำสุดบริเวณ 1,705.90 ดอลลาร์ต่อออนซ์
โดยเผชิญกับแรงกดดันจากการแข็งค่าของสกุลเงินดอลลาร์ ท่ามกลางแรงซื้อดอลลาร์ในฐานะสกุลเงินปลอดภัย หลังการเปิดเผยจำนวนชาวอเมริกันที่ยื่นขอสวัสดิการว่างงานครั้งแรกพุ่งขึ้นสู่ระดับ 5.245 ล้านราย นั่นเท่ากับว่ามาตรการปิดเมืองของสหรัฐฯ เพื่อยับยั้งการระบาดของ COVID-19 ทำให้ชาวอเมริกันถูกปลดออกจากงานกว่า 20 ล้านราย ภายในเวลาเพียงแค่ 4 สัปดาห์เท่านั้นและทำให้การจ้างงานที่เพิ่มขึ้นเกือบทั้งหมดนับตั้งแต่ยุคเศรษฐกิจถดถอยครั้งใหญ่ (Great Recession)หมดไป
นอกจากนี้ดัชนีภาวะธุรกิจในภูมิภาคมิด-แอตแลนติกจากเฟดฟิลาเดเฟียก็ดิ่งลงสู่ระดับ -56.6 ในเดือน เม.ย. ซึ่งเป็นระดับต่ำสุดนับตั้งแต่เดือน ก.ค.1980 ทำให้เกิดความวิตกว่า การฟื้นตัวทางเศรษฐกิจอาจจะเผชิญความเสี่ยงมากขึ้นและต้องใช้ระยะเวลานานมากขึ้น ประกอบกับรัฐบาลสหรัฐฯ เตรียมแผนจะประกาศเปิดเศรษฐกิจในไม่ช้านี้จึงลดทอนแรงซื้อทองคำในฐานะสินทรัพย์ปลอดภัยบางส่วน
อย่างไรก็ดี การคาดการณ์ที่ว่าธนาคารกลางสหรัฐ (เฟด) และสภาคองเกรสของสหรัฐฯ จะดำเนินมาตรการกระตุ้นเศรษฐกิจทั้งทางการเงินและการคลังต่อไปช่วยหนุนให้ราคาทองคำสามารถฟื้นตัวขึ้นมาปิดตลาดบริเวณ 1,717.85 ดอลลาร์ต่อออนซ์ได้แม้จะเผชิญกับแรงกดดันบางประการก็ตาม สำหรับวันนี้ติดตามการเปิดเผยดัชนีชี้นำเศรษฐกิจเดือน มี.ค.จาก Conference Board